Περισσότερες πληροφορίες για τη χρήση της σύνδεσης στο Internet

Αυτό το λογισμικό ΗΡ χρησιμοποιεί σύνδεση στο Internet:
•	για την ενημέρωση του λογισμικού και των λειτουργιών
•	για την πρόληψη προβλημάτων
•	για την παροχή υποστήριξης
•	για τη συλλογή πληροφοριών που θα βοηθήσουν την ΗΡ να βελτιώσει τη σχεδίαση των προϊόντων της 

Τα δεδομένα που μεταδίδονται από τον υπολογιστή σας στην ΗΡ θα χρησιμοποιηθούν προκειμένου να διαπιστωθεί εάν απαιτούνται ενημερώσεις και να αντιστοιχιστούν οι παρεχόμενες πληροφορίες με τον τρόπο που χρησιμοποιείτε τα προϊόντα ΗΡ. 

Η ΗΡ μπορεί να χρησιμοποιήσει ορισμένα δεδομένα σε ανώνυμη ή/και συγκεντρωτική μορφή με στόχο τη βελτίωση της ποιότητας των προϊόντων και των υπηρεσιών της. Τα δεδομένα αυτά μπορεί να μεταφερθούν σε νομικό πρόσωπο της ΗΡ που ενδέχεται να βρίσκεται σε άλλη χώρα/περιοχή από τη δική σας.

Πριν διαγραφεί, η διεύθυνση ΙΡ μπορεί να χρησιμοποιηθεί προκειμένου να διαπιστωθεί η γενική τοποθεσία (π.χ. η πόλη) και να αντληθούν πληροφορίες για το αντικείμενο της επιχείρησης.

Εφαρμογές λογισμικού ΗΡ που συνδέονται στο Internet

Πρέπει να γνωρίζετε ότι ορισμένες από τις παρακάτω εφαρμογές λογισμικού ενδέχεται να μην περιλαμβάνονται σε όλα τα προϊόντα. 

Δήλωση προϊόντος ΗΡ
Από προεπιλογή, η δήλωση του προϊόντος ΗΡ ξεκινάει αυτόματα μόλις ολοκληρωθεί η εγκατάσταση του λογισμικού. Το λογισμικό συνδέεται στην τοποθεσία online εγγραφής και συμπληρώνει αυτόματα τις παρακάτω πληροφορίες για το συγκεκριμένο προϊόν ΗΡ που χρησιμοποιείτε, διευκολύνοντας έτσι τη διαδικασία εγγραφής του προϊόντος:
•	αριθμός/όνομα/σειρά μοντέλου προϊόντος
•	σειριακός αριθμός
•	λειτουργικό σύστημα υπολογιστή
•	ρυθμίσεις γλώσσας και χώρας/περιοχής λειτουργικού συστήματος
•	κωδικός υποστήριξης προϊόντος

Για να αποφύγετε την αυτόματη εκτέλεση της διαδικασίας δήλωσης προϊόντος ΗΡ και τη σύνδεση στο Internet, καταργήστε την επιλογή του πλαισίου «Δηλώστε το προϊόν σας στην ΗΡ» στο τέλος της εγκατάστασης του λογισμικού.

HP Update
Όταν το λογισμικό δεν είναι ενημερωμένο, ενδέχεται να παρουσιαστούν προβλήματα εγκατάστασης ή απόδοσης του προϊόντος. Το HP Update ελέγχει τακτικά εάν υπάρχουν διαθέσιμες ενημερώσεις λογισμικού, βοηθώντας σας να ενημερώνεστε για τις νέες εφαρμογές λογισμικού αμέσως μόλις κυκλοφορούν. Επίσης, προσφέρει άμεση λήψη και αυτόματη εγκατάσταση. Το HP Update σας βοηθάει να διατηρείτε ενημερωμένο το λογισμικό της ΗΡ, τόσο στον υπολογιστή σας όσο και στον εκτυπωτή σας ΗΡ. Δεν διατίθεται για όλα τα λειτουργικά συστήματα.

Συχνές ερωτήσεις για το HP Update

Γιατί είναι σημαντικές οι ενημερώσεις;
Όταν το λογισμικό δεν είναι ενημερωμένο, ενδέχεται να παρουσιαστούν προβλήματα εγκατάστασης ή απόδοσης του προϊόντος. Διατηρώντας ενημερωμένο το λογισμικό ΗΡ μπορείτε να αποφύγετε την εμφάνιση προβλημάτων ή να βρείτε πιο εύκολα λύσεις σε περίπτωση που προκύψει κάποιο πρόβλημα, π.χ. καθοδηγούμενη βοήθεια και έγγραφα υποστήριξης. 

Ποια δεδομένα αποστέλλονται προκειμένου να γίνεται ο αυτόματος έλεγχος για διαθέσιμες ενημερώσεις;
Το HP Update συλλέγει και αποστέλλει τις παρακάτω πληροφορίες:	
•	όνομα λειτουργικού συστήματος	
•	ρύθμιση χώρας/περιοχής	
•	ρύθμιση γλώσσας	
•	λίστα συνδεδεμένων εκτυπωτών HP	
•	λίστα συνδεδεμένων συσκευών USB της ΗΡ	
•	λίστα συνδεδεμένων συσκευών απεικόνισης ΗΡ	
•	αριθμός προσπαθειών λήψης και επιτυχούς εγκατάστασης λογισμικού ΗΡ

Στο πλαίσιο βελτίωσης του προγράμματος HP Update, το HP Update συγκεντρώνει επίσης τα αρχεία καταγραφής που δημιουργούνται κατά τη λήψη και την εγκατάσταση λογισμικού ΗΡ. Οι πληροφορίες αυτές χρησιμοποιούνται για τη βελτίωση της επιτυχούς έκβασης των μελλοντικών ενημερώσεων. Οι χρήστες έχουν την επιλογή να δουν τις πληροφορίες που περιέχονται στα αρχεία καταγραφής και να εγκρίνουν την αποστολή τους. Τα δεδομένα αυτά συλλέγονται ανώνυμα. Το HP Update δεν προσθέτει μοναδικά αναγνωριστικά στα ανώνυμα δεδομένα των πελατών.

Γίνεται αυτόματη λήψη και εγκατάσταση των ενημερώσεων;
Εφόσον δώσετε την έγκρισή σας για να γίνεται έλεγχος για ενημερώσεις, ορισμένες μικρές, κρίσιμες ενημερώσεις ενδέχεται να λαμβάνονται και να εγκαθίστανται χωρίς άλλη ειδοποίηση, αλλά αυτό ισχύει μόνο για τις ενημερώσεις που επιτρέπουν στο εγκατεστημένο λογισμικό να λειτουργεί σωστά. Στις περισσότερες περιπτώσεις, όταν υπάρχουν διαθέσιμες ενημερώσεις θα λαμβάνετε τη σχετική ειδοποίηση και θα έχετε τη δυνατότητα να επιλέξετε ποιο λογισμικό θέλετε να λάβετε και να εγκαταστήσετε.

Πόσο συχνά πραγματοποιεί έλεγχο για ενημερώσεις το λογισμικό;
Το HP Update είναι διαμορφωμένο, από προεπιλογή, να ελέγχει εάν υπάρχουν ενημερώσεις σε εβδομαδιαία βάση. Ωστόσο, μπορείτε να αλλάξετε τη ρύθμιση συχνότητας ανοίγοντας το HP Update από το μενού «Έναρξη».

Πόσο κοστίζουν οι ενημερώσεις;
Η ΗΡ δεν χρεώνει για τις ενημερώσεις του λογισμικού της. Ωστόσο, προκειμένου το HP Update να ελέγξει εάν υπάρχουν ενημερώσεις λογισμικού ΗΡ και να προβεί στη διαδικασία λήψης τους, ο υπολογιστής σας πρέπει να είναι συνδεδεμένος στο Internet. Το κόστος της σύνδεσης στο Internet εξαρτάται από τον πάροχο υπηρεσιών Internet (ISP). Η λήψη ενημερώσεων για το λογισμικό ΗΡ δεν σας επιβαρύνει περισσότερο από οποιαδήποτε άλλη δραστηριότητα στο Internet, π.χ. ανάγνωση email ή περιήγηση στο web.

Πώς προστατεύει το απόρρητό μου η ΗΡ;
Το HP Update δεν συλλέγει το όνομα, τη διεύθυνση ή τη διεύθυνση email σας. Η διεύθυνση ΙΡ του υπολογιστή σας χρησιμοποιείται αποκλειστικά και μόνο για την ασφαλή σύνδεση στο Internet. Το HP Update δεν δημιουργεί κανένα μοναδικό αναγνωριστικό, το οποίο θα μπορούσε να χρησιμοποιηθεί για την ταυτοποίηση τη δική σας ή του υπολογιστή σας.

Πρόγραμμα συμμετοχής πελατών ΗΡ/Μελέτη βελτίωσης προϊόντων ΗΡ
Συμφωνώντας να εγκαταστήσετε το λογισμικό «Πρόγραμμα συμμετοχής πελατών ΗΡ»/«Μελέτη βελτίωσης προϊόντων ΗΡ», θα έχετε στο μέλλον τη δυνατότητα να συμμετέχετε στο Πρόγραμμα συμμετοχής πελατών ΗΡ/Μελέτη βελτίωσης προϊόντων ΗΡ. Το πρόγραμμα αυτό είναι εθελοντικό. Εάν συμφωνήσετε να συμμετέχετε, θα σας ζητηθεί να παράσχετε περισσότερες πληροφορίες μετά την εγκατάσταση. Δεν διατίθεται για όλα τα λειτουργικά συστήματα.

Εφόσον συμφωνήσετε να συμμετέχετε, το λογισμικό μπορεί να συνδέεται κατά διαστήματα στην ΗΡ μέσω της σύνδεσής σας στο Internet, προκειμένου να αποστέλλει τους παρακάτω τύπους δεδομένων (με την άδειά σας):  
•	πληροφορίες σχετικά με τον υπολογιστή, π.χ. λειτουργικό σύστημα, μέγεθος μνήμης, χώρα/περιοχή, γλώσσα και διεύθυνση IP
•	πληροφορίες για τα προϊόντα ΗΡ που διαθέτετε, π.χ. το μοντέλο και το σειριακό αριθμό ενός προϊόντος
•	πληροφορίες σχετικά με το πώς χρησιμοποιείτε το προϊόν ΗΡ που διαθέτετε, π.χ. τον αριθμό των εκτυπωμένων σελίδων, τη λειτουργία εκτύπωσης, τη μάρκα μέσων, μελάνης ή γραφίτη που χρησιμοποιείτε και τους τύπους των αρχείων που εκτυπώνετε
•	πληροφορίες που μπορεί να έχετε διαμορφώσει στον εκτυπωτή σχετικά με τη διαχείριση του προϊόντος, π.χ. το όνομα και τα στοιχεία επικοινωνίας του διαχειριστή
•	πρόσθετες τεχνικές πληροφορίες που διαφέρουν ανάλογα με το προϊόν

Οι πληροφορίες που συλλέγονται παραμένουν ανώνυμες και χρησιμοποιούνται ως σύνολο. Η αποστολή των πληροφοριών έχει αμελητέες επιπτώσεις στην ταχύτητα επεξεργασίας και σύνδεσης. Η ΗΡ μπορεί να χρησιμοποιήσει αυτές τις πληροφορίες για να σχεδιάσει καλύτερα προϊόντα.

HP Connected
Ενδέχεται να τοποθετηθεί στην επιφάνεια εργασίας σας ένα εικονίδιο («συντόμευση») που παρέχει σύνδεση με το HP Connected (μπορεί να μην διατίθεται ή να μην εγκαθίσταται για ορισμένους εκτυπωτές ΗΡ). Εάν ο εκτυπωτής σας είναι συνδεδεμένος στο Internet και υποστηρίζει τις υπηρεσίες web HP ePrint, το HP Connected σάς δίνει τη δυνατότητα να βλέπετε την κατάσταση του εκτυπωτή, να προσθέτετε και να καταργείτε εφαρμογές εκτύπωσης και να διαχειρίζεστε τις ρυθμίσεις του ePrint και το ιστορικό εργασιών από οποιοδήποτε πρόγραμμα περιήγησης στο web, είτε βρίσκεστε στο σπίτι είτε καθ’ οδόν.
 
Όταν συνδέεστε στο HP Connected online, ενδέχεται να αποστέλλονται τα ακόλουθα δεδομένα από τον υπολογιστή σας για τη βελτίωση της συνολικής εμπειρίας σας και την αυτόματη προσυμπλήρωση ρυθμίσεων:
•	γενική τοποθεσία (τρέχουσα ρύθμιση υπολογιστή)
•	γλώσσα (τρέχουσα ρύθμιση υπολογιστή)
•	αριθμός μοντέλου εκτυπωτή 

Μπορείτε να καταργήσετε το εικονίδιο («συντόμευση») του HP Connected από την επιφάνεια εργασίας μεταφέροντάς το στον κάδο ανακύκλωσης στην επιφάνεια εργασίας ή κάνοντας δεξί κλικ στο εικονίδιο και επιλέγοντας «Διαγραφή». 

Αναφορά εγκατάστασης

Εάν ορίσετε αυτή την επιλογή στο πρόγραμμα εγκατάστασης, μπορεί να σταλεί στην ΗΡ μια αναφορά εγκατάστασης.  Η αποστολή της αναφοράς εγκατάστασης θα βοηθήσει την HP να βελτιώσει την εγκατάσταση των εκτυπωτών στο μέλλον.  Η αναφορά θα περιέχει ανώνυμα δεδομένα που αφορούν την τρέχουσα εγκατάσταση και θα αποσταλεί στην HP μέσω σύνδεσης στο Internet.  Τα δεδομένα που θα περιέχονται στην αναφορά εγκατάστασης περιλαμβάνουν τα εξής:
- Πληροφορίες συστήματος (π.χ. λειτουργικό σύστημα, έκδοση)
- Πληροφορίες προϊόντος (π.χ. μοντέλο προϊόντος, επιλογές ή διαμορφώσεις προϊόντος)
- Επιλογές εγκατάστασης (π.χ. επιλογή σύνδεσης, επιλογές λογισμικού)
- Χρόνος εγκατάστασης
- Μηνύματα σφάλματος που εμφανίστηκαν κατά τη διάρκεια της εγκατάστασης